Brugramp: Cheverné weer Saterdag onder die mes | Netwerk24
Deur Marietie Louw-Carstens 06 Februarie 2019 12:16
Cheverné Duvenhage (13), 'n gr. 8-leerling wat ernstig beseer is in die brugtragedie by die Hoërskool Driehoek in Vanderbijlpark, is 'n "soldaat van God".
Cheverné Duvenhage (13) en haar stiefma, Yolandi, voor die brugramp in Vanderbijlpark. Foto: Facebook
Só sê haar stiefma, Yolandi, wat by haar kind se bed in die Netcare Unie-hospitaal in Alberton waak.
Cheverné se toestand is onveranderd sedert Maandag. Sy is steeds aan 'n asemhalingstoestel gekoppel. Haar heupe en van haar rugwerwels is gebreek. Haar linkervoet is ook gebreek en sy het inwendige beserings opgedoen.
Yolandi sê hulle is baie dankbaar vir almal se ondersteuning. "Soveel mense, vriende, familie en vreemdelinge wat uitreik."
Cheverné moet Vrydag 'n maagoperasie ondergaan. Dokters beplan ook om Saterdag penne in haar gebreekte voet te sit.
Clari Botes is ernstig beseer in die brugramp in Vanderbijlpark. Foto: Facebook
Nog 'n leerlinge, Clari Botes, wat ook ernstig beseer is, word Woensdag na die Netcare Milpark-hospitaal in Johannesburg oorgeplaas. Sy was sedert Vrydag se tragedie, waarin vier leerlinge gesterf het, in die Mediclinic Emfuleni behandel.
Haar ma, Ankia, sê haar dogter het "emosioneel en fisiek seer". Sy sal Vrydag weer geopereer word.
Clari het self 'n bedanking op 'n skoolhemp geskryf aan haar maats wat haar lewe gered het. Die hemp is aan die skool se heining vasgemaak.
Minstens 20 leerlinge is beseer toe 'n stuk beton van 'n loopbrug wat twee geboue van die skool verbind, ingeval het.